На основу члана 116. стaв 1. Закона о железници („Службени гласкик Републике Србијеˮ, број 41/2018)

Министарство грађевинарства, саобраћаја и инфраструктуре

објављује:

**ИЗВЕШТАЈ О УТВРЂЕНИМ ОБАВЕЗАМА ЈАВНОГ ПРЕВОЗА ПУТНИКА У ЖЕЛЕЗНИЧКОМ САОБРАЋАЈУ**

1. **Изабрани железнички превозник:** Акционарско друштво за железнички превоз путника„Србија Возˮ, Немањина 6, 11000 Београд;
2. **Утврђена обавеза јавног превоза:** Уговор о обавези јавног превоза путника у железничком саобраћају у Републици Србији закључен је 26. јануара 2017. године за период од пет година, а према члану 6. Уговора, уговорне стране сваке године закључују анекс овог Уговора.

За период важења Реда вожње 2019/2020, 30. јануара 2020. године, закључен је Анекс 5, којим су дефинисани: годишњи обим финансирања и динамика исплате (Прилог 1), укупан број возних километара које је Превозник у обавези да реализује за наведени период важења реда вожње, као и релације саобраћаја појединих возова, број дана саобраћаја, календар саобраћаја, категорија возова, капацитет возова и возни километри по појединачном возу (Прилог 3), планирани приходи и трошкови (Прилог 4) и начин извештавања (Прилог 5).

Превозник је био у обавези је да период важења Реда вожње 2019/2020 обезбеди 5.831.335,665 возних километара, док је укупан број возова који су били покривени обавезом јавног превоза 170.

Током 2020. године, због увођења ванредног стања 15. марта 2020. године ради спречавања појаве, ширења и сузбијања заразне болести COVID-19, у складу са мерама које је донела Влада Републике Србије, у периоду од 20. марта 2020. године до 4. маја 2020. године, дошло је до потпуне обуставе регионалног и даљинског путничког железничког саобраћаја. Затим је, због епидемиолошких препорука у периоду од 4. маја 2020. године до 1. јуна 2020. године спроведено постепено повећања обима саобраћаја, односно враћање возова у саобраћај на ниво који је претходнио потпуној обустави.

Поред тога, дошло је и до измене предвиђених рокова за почетак инфраструктурних радова, односно затвора колосека на мрежи „Инфраструктура железнице Србијеˮ а.д. дефинисаних Изјавом о мрежи за 2020. годину - V измене и допуне, док је Анекс 5 био израђен у складу са роковима који су важили у тренутку доношења тог анекса.

У вези са претходно наведеним, код одређених релација, односно возова, дошло је до потребе за изменом календара саобраћања, тј. датума до кога ће наведени возови бити под обавезом јавног превоза.

Такође, претходно наведеним изменама стекли су се услови да се одређени број возова који су до тада саобраћали ван обавезе јавног превоза буду уврштени у исту.

Сходно томе, јавила се потреба за изменом Прилога 3 и 4 Анекса 5, и Анекс 6 закључен је 24. маја 2020. године.

Поред свих измена, вредност возних километара које је Превозник у обавези да обезбеди за ред вожње 2018/2019 нешто је нижа у односу на ону која је наведена у Прилогу 3 Анекса 5 (5.697.893,912 возних км), а износ надокнаде је остао на истом нивоу с обзиром на повећане трошкове превоза, у првом реду заступљеност дизел вуче у односу на електро вучу.

На основу захтева „Србија Воз” а.д. од 08.12.2020. Министарство је обавештено да је у последња два квартала 2020. године настављен тренд смањења прихода као последица смањеног броја путника у возовима услед пандемије заразне болести COVID-19, као и да су у циљу усклађивања са Уредбом о правилима о обрачунавању надокнаде за обавезу јавног превоза у железничком саобраћају („Службени гласник РС”, број 62/2019) у оквир надокнаде уврштени трошкови приступа железничкој инфраструктури за трошкове категорије IIа, IIб, III и IV (приступ пругом службеним објектима, пружање услуга у службеним објектима, пружање додатних и пратећих услуга) за возове покривене обавезом јавног превоза.

Такође, због промена у динамици почетка извођења радова и затвора колосека на јавној железничкој инфраструктури, у складу са најавама из Изјаве о мрежи „Инфраструктура железнице Србије” а.д, на одређеним релацијама путничких возова (Ниш-Лесковац, Краљево-Рудница, Нови Сад-Суботица, Ниш-Прешево, Сомбор-Врбас-Нови Сад и Ниш-Прокупље), дошло је до продужења периода саобраћања ових возова што није било предвиђено Анексом 6 Уговора који је израђен у складу са најавама из Изјаве о мрежи која је била на снази за време закључивања Анекса 6.

Због ових измена, дошло је до промена у Прилогу 1, Прилогу 3 и Прилогу 4 Анекса 6 Уговора за период важења реда вожње 2019/2020, и Анекс 7 закључен је 28. децембра 2020. године.

Због наведених измена, обим надокнаде је утврђен у износу од 3.900.000.000,00 динара, док је превозник био у обавези да реализује 5.935.691,910 возних км.

Извештавање се врши дефинисаним месечним, кварталним, полугодишњим и годишњим извештајима које „Србија Возˮ а.д. редовно доставља Министарству.

1. **Исплата надокнаде за обавезу јавног превоза:** Обим надокнаде за обавезу јавног превоза за период важења реда вожње 2019/2020 износио је 3.900.000.000,00 динара, и исплаћен је у 12 месечних рата.
2. **Искључива права додељена железничким превозницима на име надокнаде:** Нема искључивих права додељених „Србија Возˮ а.д. на име надокнаде.